«Мемлекеттік техникалық қызмет» акционерлік қоғамы

Директорлар кеңесінің

2020 жылғы «24» желтоқсандағы

№ 2 хаттамалық шешімімен

бекітілген

*«Мемлекеттік техникалық қызмет» АҚ Директорлар кеңесінің*

*2023 жылғы 13 сәуірдегі*

*№ 2 шешімімен*

*өзгеріс және толықтыру енгізілді*

**«МЕМЛЕКЕТТІК ТЕХНИКАЛЫҚ ҚЫЗМЕТ»**

**АКЦИОНЕРЛІК ҚОҒАМЫНЫҢ**

**БАСҚАРМАСЫ ТУРАЛЫ ЕРЕЖЕ**

**1. Жалпы ережелер**

1. Осы «Мемлекеттік техникалық қызмет» акционерлік қоғамының (бұдан әрі-Қоғам) Басқармасы туралы ереже «Акционерлік қоғамдар туралы» Қазақстан Республикасының Заңына (бұдан әрі-Заң), Қоғамның Жарғысына (бұдан әрі-Жарғы), сондай-ақ Қоғамның корпоративтік басқару кодексіне (бұдан әрі-Кодекс) сәйкес әзірленді.

2. Ереже Қоғам Басқармасының (бұдан әрі-Басқарма) мәртебесін, қалыптастыру мен жұмыс істеу тәртібін, Басқарма мүшелерінің құқықтарын, міндеттері мен жауапкершілігін, Басқарма отырыстарын шақыру және өткізу, оның шешімдерін қабылдау мен ресімдеу, сондай-ақ олардың орындалуын бақылауды жүзеге асыру тәртібін айқындайды.

3. Басқарма Қоғамның алқалы атқарушы органы болып табылады және оның ағымдағы қызметін басқаруды жүзеге асырады.

4. Басқарма өз қызметінде Қазақстан Республикасының заңнамасын, Жарғыны, Ережені және Қоғамның басқа да ішкі құжаттарын, сондай-ақ Жалғыз акционер мен Директорлар кеңесінің шешімдерін басшылыққа алады.

5. Басқарма қызметінің негізгі қағидаттары Жалғыз акционердің мүдделерін, заңдылықты, адалдықты, ұқыптылықты, әділдікті, парасаттылықты және тұрақтылықты барынша сақтау болып табылады.

**2. Басқарманың құрамы және қалыптастыру тәртібі**

6. Басқарма осы Ережеге сәйкес Басқарма Төрағасы мен мүшелерінен тұрады.

7. Басқарма Төрағасын қоспағанда, Басқарманың сандық құрамын, өкілеттік мерзімін айқындау, оның мүшелерін сайлау, сондай-ақ олардың өкілеттіктерін мерзімінен бұрын тоқтату Директорлар кеңесінің айрықша құзыретіне жатады.

8. Басқарма кемінде 3 (үш) адамнан тұрады.

*Директорлар кеңесінің 2023 жылғы 13 сәуірдегі № 2 шешімімен   
9-тармақ жаңа редакцияда жазылсын:*

9. Басқарма мүшесіне кандидаттар Қоғам мүдделерінде әрекет етуге, кәсіптік тәжірибенің біліктілік талаптарына сәйкес, Қоғамның ағымдағы қызметіне басшылық ету және оған жүктелген міндеттерді орындау үшін жеткілікті қажет деңгейіне ие болуға тиіс.

Мына:

1. жоғары білімі жоқ;
2. заңда белгіленген тәртіппен өтелмеген немесе алынбаған соттылығы бар;
3. осы тұлға басшылық еткен уақытта банкрот деп танылғанға немесе консервациялау, санация, мәжбүрлі таратуға дейін бір жылдан артық емес кезеңде заңды тұлғаның бұрын Директорлар кеңесінің Төрағасы, бірінші басшысы (Атқарушы органның төрағасы), басшының орынбасары, бас бухгалтері болған тұлға Басқарма мүшесі болып сайланбайды. Бұл шектеу банкроттық, консервациялау, санация, мәжбүрлі тарату туралы шешім қабылданған күннен кейін бес жыл ішінде қолданылады.

*Директорлар кеңесінің 2023 жылғы 13 сәуірдегі № 2 шешімімен мынадай мазмұндағы 9-1-тармақпен толықтырылды:*

9-1. Басқарма мүшесі лауазымына:

1. жоғары кәсіптік білімі (ең қолайлысы басқару (менеджмент) саласында қосымша білім немесе ғылыми дәреже (ғылымдар кандидаты, ғылым докторы, PhD және т.б.) не басқару саласында білім мен практикалық дағдылардың болуын растайтын сертификат);
2. кемінде 5 (бес) жыл практикалық жұмыс тәжірибесі;
3. басшы лауазымдарында кемінде 3 (үш) жыл жұмыс өтілі (соның ішінде елу адамнан кем емес орташа жылдық штат санымен квазимемлекеттік сектор субъектілерінде, мемлекеттік органның, ұйымның департамент басшыларынан төмен емес лауазымдарда 1 (бір) жылдан кем емес жұмыс өтілі) немесе шетелдік жоғары білім беру мекемелерінде бейіндік мамандық бойынша жоғары оқу орнынан кейінгі бағдарламалар бойынша оқуды аяқтау;
4. Қоғамның қызметін реттейтін заңнамалық және өзге де нормативтік құқықтық аткліреді білетін;

Қазақстан Республикасының заңнамасында көзделген талаптарға сәйкес өзге де дағдылары бар тұлға сайланады.

10. Ішкі аудит қызметінің жұмыскерлері Басқарманың құрамына сайлана алмайды.

11. Директорлар кеңесі тиісті шешім қабылдаған сәттен бастап сайлау өткізілген болып саналады.

12. Қоғамның Жарғысына сәйкес Жалғыз акционердің тиісті шешімінің негізінде Басқарма Төрағасымен еңбек шартына Қоғам атынан Директорлар кеңесінің Төрағасы қол қояды. Басқарманың басқа мүшелерімен шартқа Басқарма Төрағасы қол қояды.

**3. Басқарманың құзыреті**

13. Қоғам Жарғысында көзделген мәселелер Басқарманың құзыретіне жатады.

14. Басқарманың айрықша құзыретіне жатқызылған мәселелер шешу үшін Директорлар кеңесіне берілмейді.

15. Басқарманың оның құзыреті шеңберінде қабылданған шешімдер Қоғамның құрылымдық бөлімшелерінің орындауы үшін міндетті болып табылады.

16. Басқарма Директорлар кеңесінің отырысын шақыруға бастамшылық жасауға құқылы.

17. Басқарма Жалғыз акционер мен Директорлар кеңесінің шешімдерін орындауға міндетті.

**4. Басқарманың жауапкершілігі**

18. Басқарманың құзыретіне жататын мәселелер бойынша қабылданатын шешімдердің салдары, соның ішінде оның әрекетімен/әрекетсіздігімен келтірілген зиян үшін Басқарма жауапты болады.

**5. Басқарма мүшелерінің еңбегіне ақы төлеу**

19. Басқарма Төрағасы мен мүшелерінің лауазымдық жалақыларының мөлшерін, еңбекақы төлеу және сыйақы беру шарттарын Директорлар кеңесі айқындайды.

20. Басқарма мүшелеріне сыйлықақы төлеу тәртібі Директорлар кеңесі бекітетін Қоғамның ішкі құжаттарымен регламенттеледі.

**6. Басқарма мүшелерінің құқықтары мен міндеттері**

21. Басқарма мүшелері:

1) өздерінің құзыреті шеңберінде Қоғамның ағымдағы қызметінің мәселелерін шешуге;

2) Қоғамның қызметі туралы ақпаратты толық көлемде алуға, Қоғамның құрылтай, нормативтік, есепке алу, есептік, қаржылық, шарттық және өзге құжаттарымен және материалдарымен, соның ішінде Басқарманың құзыретіне жататын мәселелерді шешу үшін қажет аудиторлық қорытындылармен танысуға;

3) жоғарыда аталған құжаттар мен Басқарма отырыстары хаттамаларының көшірмелерін алуға;

4) Басқарманың жұмыс жоспарына және Басқарма отырысының күн тәртібіне ұсыныстар, сондай-ақ Басқарманың кезектен тыс отырысын шақыру туралы ұсыныстар енгізуге;

5) Басқарма отырыстарында қаралатын мәселелер бойынша өз пікірін білдіруге;

6) Қазақстан Республикасының заңнамасында, Қоғам Жарғысында, Қоғамның ішкі құжаттары мен осы Ережеде көзделген өзге де құқықтарды жүзеге асыруға құқылы.

22. Басқарма мүшелері:

1) Басқарманың құрамында әрекет етіп, Қоғамның ағымдағы қызметіне басшылық ету жөніндегі мәселелерді шешуге;

2) Қоғам Басқармасының отырыстарына қатысуға;

3) Жалғыз акционердің, Директорлар кеңесінің және Қоғам Басқармасының шешімдері мен тапсырмаларын орындауға, Қоғам Жарғысының, Корпоративтік басқару кодесінің және Қоғамның ішкі құжаттарының талаптарын сақтауға;

4) қызметтік, коммерциялық немесе заңмен қорғалатын өзге құпияны жария етпеуге;

5) өзінің қызмет орнын және алған Қоғамның қызметі туралы ақпаратты жеке мүдделерінде пайдаланбауға, сондай-ақ басқа тұлғалардың өзінің қызмет орны мен иелігіндегі ақпаратты Қоғам мүдделеріне нұқсан келтіре отырып пайдалануына жол бермеуге;

6) өзінің үлестес тұлғалары туралы ақпаратты Қоғамның назарына жеткізуге;

7) Қазақстан Республикасының заңнамасында, Қоғам Жарғысында, Қоғамның ішкі құжаттарында көзделген өзге де міндеттерді орындауға міндетті.

**7. Басқарма Төрағасы**

23. Басқарманың жұмысына тікелей басшылық етуді Басқарма Төрағасы жүзеге асырады.

24. Басқарма Төрағасының атқарушы органның немесе атқарушы органның функцияларын жеке дара жүзеге асыратын тұлғаның, басқа заңды тұлғаның басшысы лауазымын атқаруға құқығы жоқ.

25. Қоғам Жарғысында көзделген мәселелер Басқарма Төрағасының құзыретіне жатады.

26. Басқарма Төрағасы болмаған жағдайда оның функцияларын Басқарма Төрағасының бұйрығына сәйкес Басқарма мүшелерінің бірі жүзеге асырады.

**8. Басқарманың қызметін ұйымдастыру**

27. Басқарма бетпе-бет отырыстар өткізеді және даму жоспарын, Жалғыз акционердің, Директорлар кеңесінің шешімдері мен операциялық қызметті іске асыру мәселелерін талқылайды. Басқарма отырыстары тиімділік, нәтижелілік пен тұрақтылық қағидаттарына сүйене отырып өткізіледі.

28. Басқарма отырыстары қажеттілікке қарай, бірақ бір айда кемінде бір рет өткізіледі.

29. Басқарма мүшелері қаралатын тиісті сападағы материалдармен алдын ала қамтамасыз етіледі. Даму жоспарлары, инвестициялық жобалар, тәуекелдерді басқару сияқты мәселелер қаралған кезде бірнеше отырыстар өткізуге жол беріледі.

Әрбір мәселені қарау кезінде шешім қабылдауға/қабылдамауға байланысты тәуекелдерге және олардың Қоғамның құны мен орнықты дамуына әсеріне жеке талқылау арналады.

Басқарманың бастамасы бойынша Директорлар кеңесі мен Жалғыз акционердің қарауына шығарылатын мәселелерді Басқарма алдын ала қарайды және мақұлдайды.

30. Басқарманың шешімдері хаттамамен ресімделіп, оған отырысқа қатысқан Басқарманың барлық мүшелері қол қояды және дауыс беруге қойылған барлық мәселелерді, әрбір мәселе бойынша әр Басқарма мүшесінің дауыс беру нәтижесі көрсетіліп, олар бойынша дауыс беру қорытындыларын қамтиды.

31. Басқарманың жұмысын ұйымдастырушылық және құжаттамалық қамтамасыз ету Басқарма хатшысына жүктеледі.

32. Басқарма шешімдерінің орындалуын бақылау олардың шартсыз, сапалы, дәл және уақытылы орындалуын қамтамасыз ету мақсатында жүзеге асырылады.

33. Басқарма шешімдерінің орындалуын бақылауды Басқарма Төрағасы немесе оның мүшелері жетекшілік ететін мәселелер бойынша, не Басқарманың шешімімен осындай бақылау жүктелген тұлға жүзеге асырады.

34. Басқарма шешімдерінің орындалуын ағымдағы (мерзімдер бойынша) бақылауды Басқарма хатшысы жүзеге асырады.

**9. Қорытынды ережелер**

35. Осы Ережені бекіту, сондай-ақ оған өзгерістер мен толықтырулар енгізу Директорлар кеңесінің құзыреті болып табылады.

36. Егер Қазақстан Республикасы заңнамасының және (немесе) Жарғының өзгеруі нәтижесінде Ереженің жекелеген нормалары оларға қайшы келетін болса, Ереженің сол нормаларының күші жойылады және Ережеге өзгерістер енгізілген сәтке дейін Қоғамның лауазымды тұлғалары мен жұмыскерлері Қазақстан Республикасының нормативтік құқықтық актілерін және (немесе) Жарғыны басшылыққа алады.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_